DA Den Europæiske Unions Tidende C 189/42

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 189/15

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»SEL DE GUÉRANDE/FLEUR DE SEL DE GUÉRANDE«

EF-Nr.: FR-PGI-0005-0861-22.02.2011

BGB ( X ) BOB ( )

1. Betegnelse:

»Sel de Guérande«/»Fleur de sel de Guérande«

2. Medlemsstat eller tredjeland:

Frankrig

3. Beskrivelse af landbrugsproduktet eller fødevaren:

3.1. Produkttype:

Kategori 1.8. Andre produkter i bilag I til traktaten (krydderier m.m.).

3.2. Beskrivelse af produktet med betegnelsen i punkt 1:

»Sel de Guérande« og »fleur de sel de Guérande« høstes ved håndkraft og udelukkende fra saltbassiner på halvøen Guérande. Der er tale om uraffineret havsalt, der ikke vaskes efter høst og ikke indeholder tilsætningsstoffer. Det består hovedsagelig af krystaller af natriumchlorid, men også af andre naturligt forekommende mineralsalte og sporstoffer.

Udvindingen af »sel de Guérande« og »fleur de sel de Guérande« sker ved en naturlig proces, hvor det saltholdige havvand ledes gennem en række bassiner, indtil det til slut krystalliserer i det sidste krystalliseringsbassin (œillet).

3.2.1. Sel de Guérande

»Sel de Guérande« er gråt og består af saltkrystaller, der dannes i det naturlige ler på bunden af krystalliseringsbassinet. Det høstes ved håndkraft fra den saltlage, der er dannet i krystalliseringsbassinet ved hjælp af et særligt redskab. Efter at være blevet opbevaret i en periode sorteres og pakkes »sel de Guérande«, som det er, tørret eller knust i forskellige kornstørrelser og med forskellig fugtighed.

3.2.2. Fleur de sel de Guérande

»Fleur de sel de Guérande« består af lette, fine og sprøde krystaller, der under de rette vejrforhold (vind og sol) dannes i overfladen af den saltlage, der opstår i krystalliseringsbassinerne, hvor der også produceres gråt salt. »Fleur de sel« høstes ved håndkraft ved at skumme overfladen i krystalliseringsbassinerne med et særligt redskab, inden saltet falder til bunds og dermed ikke længere kan høstes som »fleur de sel«.

»Fleur de sel« adskiller sig fra det grå salt, ved at det krystalliserer i overfladen af krystalliseringsbassinerne og er hvidt (hvilket skyldes, at det ikke kommer i berøring med bunden af krystalliseringsbassinerne). Efter at være blevet opbevaret i en periode sorteres og pakkes saltet, eller det tørres for at gøre det mindre fugtigt.

3.3. Råvarer (udelukkende for forarbejdede produkter):

Ikke relevant.

3.4. Foder (kun for produkter af animalsk oprindelse):

Ikke relevant.

3.5. Specifikke etaper af produktionen, som skal finde sted i det afgrænsede geografiske område:

Følgende trin foregår i det geografiske område:

— høst af »sel de Guérande« eller »fleur de sel de Guérande«

— opbevaring af »sel de Guérande« eller »fleur de sel de Guérande« i løs vægt

— første pakning, som skal sikre produktets sporbarhed, hvis det efterfølgende færdigpakkes uden for det geografiske område.

3.6. Særlige regler vedrørende tilskæring, rivning, emballering osv.:

Ikke relevant.

3.7. Specifikke mærkningsregler:

»Sel de Guérande« eller »fleur de sel de Guérande« skal pakkes i tætsluttende emballage. Mærkningen skal indeholde:

— den beskyttede geografiske betegnelse »sel de Guérande« for gråt salt og produkter, der er fremstillet af tørret eller knust gråt salt og »fleur de sel de Guérande« for »fleur de sel«

— logoet og/eller betegnelsen »beskyttet geografisk betegnelse«

— navn og adresse på organet for beskyttelse og forvaltning (Organisme de Défense et de Gestion).

4. Præcis afgrænsning af det geografiske område:

Det afgrænsede geografiske område omfatter 39 kommuner i Loire-Atlantique (regionen Pays de La Loire) og 7 kommuner i Morbihan (regionen Bretagne).

Departement Kommuner Loire-Atlantique (39 kommuner) Asserac Batz-sur-Mer Baule-Escoublac (LA) Besne Bouée Campbon Chapelle-des-Marais (LA) Chapelle Launay (LA) Croisic (LE) Crossac Donges Drefféac Guenrouët Guérande Herbignac Lavau-sur-Loire Malville Mesquer Missillac Montoir-de-Bretagne Piriac-sur-Mer Pont-Château Pornichet Pouliguen (LE) Prinquiau Quilly Saint-André-des-Eaux Saint-Gildas-des-Bois Saint-Joachim Saint-Lyphard Saint-Malo-de-Guersac Saint-Molf Saint-Nazaire Sainte-Anne-sur-Brivet Sainte-Reine-de-Bretagne Savenay Sévérac Trignac Turballe (LA) Morbihan (7 kommuner) Camoël Férel Nivillac Pénestin Roche-Bernard (LA) Saint-Dolay Théhillac

5. Tilknytning til det geografiske område:

5.1. Det geografiske områdes egenart:

Det geografiske områdes egenart skyldes vinden og solen og kystklimaet med milde vintre og kølige somre.

Jordbundsforholdene er også afgørende. For at kunne skabe disse saltenge ved kysten kræves der store lerrige områder, der ligger på niveau med højvandet og beskyttet mod brændingen. Saltengene i Guérande ligger bagved revlerne. Den lerholdige jordbund har (takket være det uigennemtrængelige og plastiske ler) gjort det muligt at anlægge saltbassiner.

Områdets egenart skyldes også menneskelige faktorer og traditioner. De første skriftlige vidnesbyrd om saltbassinerne i Guérande daterer tilbage til 854 (Cartulaire de Redon). Efter en stigning i antallet af saltenge mellem det 10. og 14. århundrede steg antallet af saltbassiner igen betydeligt fra det 16. århundrede og nåede sit højdepunkt i det 19. århundrede. Mellem 1840 og 1960 faldt antallet af saltenge igen, men siden 1970 er produktionen af salt i Guérandes saltbassiner dog atter steget. Der anvendes stadig de samme saltbassiner og produktionsmetoder som i tidligere tider, og saltbassinerne er blevet sat i stand ved hjælp af traditionelle metoder. Der blev i 1979 oprettet et uddannelsescenter for saltproducenter på halvøen Guérande.

Af historiske og økonomiske årsager og fordi produktionen svinger fra år til år, lagrer producenterne og leverandørerne saltet. Saltlagrene placeres sædvanligvis tæt ved saltbassinerne. Det geografisk beskyttede område omfatter kommuner, hvor disse lagre historisk set lå, og hvor der blev handlet med salt.

5.2. Produktets egenart:

Specifikke kendetegn:

Den høstmetode, der anvendes i saltbassinerne på halvøen Guérande, giver »sel de Guérande« og »fleur de sel de Guérande« deres særlige kendetegn.

Fysiske: skør konsistens, let grålig farve (»sel de Guérande« høstes fra det tynde saltlag fra lerbunden i saltbassiner). »Fleur de sel de Guérande« (som høstes fra overfladen af kystalliseringsbassinerne, inden »sel de Guérande« høstes) er naturligt hvidt.

Kemiske: naturligt salt, som ikke vaskes efter høst, uraffineret og uden tilsætningsstoffer, udvundet af havvand og dermed rigere på mineraler (magnesium, kalcium og kalium) og sporstoffer, relativ høj fugtighed.

Organoleptiske: hverken bitter eller skarp smag.

Fremstillingsmetoden og saltenes omdømme gennem tiden er medvirkende til, at produktet har bibeholdt sin egenart.

Ekspertise:

Saltproducenterne (paludiers) på halvøen Guérande mestrer en fremstillingsmetode, hvoraf de grundlæggende teknikker er nogle af de ældste på hele den franske Atlanterhavskyst. Saltbassinernes udformning er kendetegnende for Guérande. Saltproducenterne står både for at regulere vandniveauet og cirkulationen i de forskellige bassiner, således at saltkoncentrationen gradvist øges over flere uger (koncentrationen skal holdes meget tæt på krystalliseringspunktet), den naturlige rensning af vandet ved hjælp af dekantering og sidst men ikke mindst høsten.

»Fleur de sel« høstes ved håndkraft ved at skumme overfladen i krystalliseringsbassinerne med et særligt redskab kaldet »la lousse« (selve handlingen betegnes »cueillette«), inden saltet bundfældes.

Til »sel de Guérande« samles krystallerne i midten af krystalliseringsbassinet, bringes til en særlig platform (ladure) ved kystalliseringsbassinets kant og skrabes over på denne del ved hjælp af et redskab kaldet en »las«. Lassen bruges til at sætte saltvandet i bevægelse, så krystallerne, der har dannet sig på bunden, kan høstes uden lerpartikler.

På grund af saltenes karakter og egenskaber (det er nødvendigt at dræne saltet, der er grødet og hurtigt optager fugt fra omgivelserne) kræves en særlig ekspertise og kunnen. For at kunne levere det reneste og bedst drænede »fleur de sel« til operatører eller forarbejdere skal produktet opbevares i en periode (midlertidig eller forudgående opbevaring) og sorteres. Denne midlertidige opbevaring finder sted hos producenten, som ikke nødvendigvis har til huse i nærheden af saltbassinerne, da der er stor rift om jorden. Det er der derfor taget højde for i afgrænsningen af det beskyttede geografiske område.

Omdømme:

De særlige smags- og næringsmæssige egenskaber ved »sel de Guérande« og »fleur de sel de Guérande«, som har været anerkendt gennem flere århundreder, gør denne type salt til gastronomernes foretrukne. Undersøgelser og rundspørger foretaget af detailvirksomheder og distributører vidner om forbrugernes interesse for »sel de Guérande« og »fleur de sel de Guérande«, og adskillige anerkendte restauratører og virksomheder inden for landbrugsfødevareindustrien foretrækker denne type salt. Der findes desuden hundredvis af artikler om »sel de Guérande« og/eller »fleur de sel de Guérande«.

Man har brugt betegnelsen »sel de Guérande« siden 1698. Betegnelsen »fleur de sel« ses i reklamer fra 1930’erne, men det er dog først i slutningen af 1970’erne, at den bliver alment kendt. Saltets anerkendelse er steget i takt med produktets kommercielle udvikling i slutningen af 1980’erne.

»Sel de Guérande« er et banebrydende dagligdagsprodukt, som har skabt en markedsdifferentiering, så vi i dag taler om »oprindeligt salt«.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

»Sel de Guérande« og »fleur de sel de Guérande« må kun høstes på særligt afgrænsede saltenge med naturlig forekomst af ler, som er placeret mellem høj- og lavvande ved springflod. Det komplekse vandsystem og saltbassinernes udformning er afgørende elementer i landskabet og for den ekspertise, der findes i Guérande.

Den høstmetode, der anvendes i saltbassinerne på halvøen Guérande, adskiller sig fra andre metoder til havsaltproduktion langs Atlanterhavskysten. Høstmetoden kendetegnes ved, at tidevandet udnyttes, og der bruges tre typer bassiner, hvilket fremmer saltkoncentrationen, og der kan dermed høstes regelmæssigt. Saltet høstes fra saltlagen uden brug af mekaniske redskaber.

Opbevaring af »sel de Guérande« og »fleur de sel de Guérande« i løs vægt må kun ske i det afgrænsede geografiske område, da producenterne og operatørerne her besidder en særlig ekspertise. Den første emballering og etikettering, der finder sted i det geografisk beskyttede område, inden produktet forlader området, er ligeledes nødvendig for at sikre produktets oprindelse og sporbarhed.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

https://www.inao.gouv.fr/fichier/CDCIGPSelDeGuerandeFleurDeSelDeGuerande.pdf

(1) EUT L 93 af 31.3.2006, s. 12.